**Ministru kabineta noteikumu projekta**

**„Grozījumi Ministru kabineta 2014.gada 3.jūnija noteikumos Nr.273**

**„Noteikumi par jūrnieku veselības atbilstību darbam uz kuģa””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Jūrlietu pārvaldes un jūras drošības likuma 29.panta otrā un trešā daļa.  Ministru prezidenta 2016.gada 1.jūlija rezolūcija Nr.12/2016-JUR-121. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar 2016.gada 16.jūnija likuma „Grozījumi Jūrlietu pārvaldes un jūras drošības likumā” 4.pantu papildināts Jūrlietu pārvaldes un jūras drošības likuma (turpmāk – JPJDL) 29.pants ar 1.1 daļu, paredzot, ka personai pirms ieskaitīšanas vai imatrikulācijas profesionālās izglītības programmā, pēc kuras apgūšanas var saņemt jūrnieka kvalifikāciju apliecinošu dokumentu, (turpmāk - jūrnieka kvalifikācijas pretendents) jābūt derīgam jūrnieku ārsta izsniegtam atzinumam par personas veselības stāvokļa atbilstību darbam uz kuģa izraudzītajā specialitātē. Vienlaikus ar iepriekš minētajiem grozījumiem ir papildināts JPJDL 29.panta otrajā un trešajā daļā noteiktais deleģējums Ministru kabinetam - noteikt kārtību, kādā veicamas veselības pārbaudes jūrnieku kvalifikācijas pretendentiem un kritērijus, pēc kādiem jūrnieku veselības pārbaudē konstatējama jūrnieku kvalifikācijas pretendentu veselības atbilstība darbam uz kuģa. Minētie grozījumi stāsies spēkā 2017.gada 1.janvārī un līdz tam Ministru kabinetam ir jāizdod grozījumiem atbilstoši noteikumi.  Praksē konstatētas problēmas atzinumu par jūrnieka veselības atbilstību darbam uz kuģa (turpmāk – atzinums) aizpildīšanā, izdošanā un spēkā esamībā. Tāpat praksē ir gadījumi, kad jūrniekam vienlaikus ir vairāki derīgi medicīniskie sertifikāti vai ir spēkā esoša neatbilstības deklarācija un derīgs medicīniskais sertifikāts. Iepriekš minētie jautājumi nav noregulēti Ministru kabineta 2014.gada 3.jūnija noteikumos Nr.273 „Noteikumi par jūrnieku veselības atbilstību darbam uz kuģa” (turpmāk – noteikumi Nr.273).  Ministru kabineta noteikumu projekta „Grozījumi Ministru kabineta 2014.gada 3.jūnija noteikumos Nr.273 „Noteikumi par jūrnieku veselības atbilstību darbam uz kuģa”” (turpmāk – noteikumu projekts) mērķis ir novērst iespējamību, ka jūrniecības izglītības programmā var tikt uzņemta persona ar veselības problēmām, kas liedz iziet jūras praksi, pilnvērtīgi apgūt jūrniecības izglītības programmu un saņemt jūrnieka kvalifikāciju apliecinošu dokumentu, kā arī veikt redakcionālus labojumus, lai novērstu praksē konstatētās problēmas atzinumu aizpildīšanā, izdošanā un spēkā esamībā.  Ar noteikumu projektu veikti grozījumi regulējumā par medicīniskā sertifikāta derīguma termiņiem. Šobrīd noteikumos Nr.273 ir noteikts, ka medicīniskā sertifikāta derīguma termiņš ir 24 mēneši, kas neatbilst starptautiskajām prasībām. Proti, 1978.gada Starptautiskās konvencijas par jūrnieku sagatavošanu un diplomēšanu, kā arī sardzes pildīšanu ar grozījumiem I/9.noteikuma 5.punkts paredz, ka maksimālais medicīniskā sertifikāta derīguma termiņš ir divi gadi. Tāpat noteikts 2006.gada Konvencijas par darbu jūrniecībā A1.2.standarta 7.punktā un Eiropas Parlamenta un Padomes 2012.gada 21.novembra Direktīvas [2012/35/ES](http://eur-lex.europa.eu/eli/dir/2012/35?locale=LV), ar ko groza Direktīvu [2008/106/EK](http://eur-lex.europa.eu/eli/dir/2008/106?locale=LV) par jūrnieku minimālo sagatavotības līmeni 1.panta 10.punktā (11.panta 5.punkts).  Medicīniskā sertifikāta derīguma termiņa noteikšanas kritēriji izriet no noteikumu Nr.273 10.punkta, kas nosaka, ka medicīniskā sertifikāta derīguma termiņš var būt īsāks par šo noteikumu [8.](http://likumi.lv/doc.php?id=266784#p8)un [9.punktā](http://likumi.lv/doc.php?id=266784#p9) minēto termiņu, ja jūrnieku ārsts to pamato ar pretendentam konstatētu veselības problēmu. Tāpat kritēriji minēti noteikumu Nr.273 24.punktā - jūrnieku ārsts aizpilda jūrnieka veselības pārbaudes lapas ([3. pielikums](http://likumi.lv/doc.php?id=266784#piel3)) C daļu, ņemot vērā pretendenta veselības stāvokļa atbilstību noteikumu prasībām; vai pretendentam ir bijusi vai ir kāda noteikumu [5.pielikumā](http://likumi.lv/doc.php?id=266784#piel5) minētā veselības problēma; darba specifiku, sadzīves un darba apstākļus uz kuģa un citus nozīmīgus faktorus; pretendenta darba stāžu uz kuģa.  Noteikumu projekts nosaka jūrnieka kvalifikācijas pretendenta veselības pārbaudes kārtību un kritērijus un izziņas par personas veselības stāvokļa atbilstību darbam uz kuģa izraudzītajā specialitātē (turpmāk – izziņa) izsniegšanu. Izstrādājot prasības, ņemts vērā Starptautiskās Darba organizācijas (ILO) un Starptautiskās Jūrniecības organizācijas (IMO) publikācijas „Norādījumi par jūrnieku veselības pārbaudi” 37.punkts, kas nosaka, ka visu to personu veselības pārbaudi, kuras vēlas strādāt jūrā, vēlams veikt pirms apmācības sākuma, lai pārbaudītu, vai šīs personas atbilst veselības atbilstības standartiem. Tāpat ņemts vērā iepriekš minēto norādījumu 53.punkts - veselības pārbaudē attiecībā uz lielāko daļu medicīnisko problēmu piemērojami vieni un tie paši kritēriji neatkarīgi no tā, kurā jūrnieka profesionālās karjeras posmā pārbaude tiek veikta. Ja konstatēta tāda medicīniskā problēma, kas laika gaitā varētu pastiprināties un tādējādi ierobežot kadeta vai praktikanta spēju veikt vairākus pienākumus un uzdevumus, kas ir būtiska apmācības daļa, atbilstības standarti jāizmanto mazāk elastīgi nekā strādājošu jūrnieku gadījumā, lai nodrošinātu to, ka persona spēj izpildīt visas apmācības prasības.  Jūrnieka kvalifikācijas pretendenta veselības pārbaudi veiks un izziņu izsniegs jūrnieku ārsts. Veselības pārbaudes process būs tāds pats, kā šobrīd tas tiek organizēts jūrniekiem - izmeklējumi tiks veikti ārstniecības iestādē, piemēram, organizējot medicīnisko komisiju, jūrnieka kvalifikācijas pretendents un jūrnieku ārsts aizpildīs jūrnieka veselības pārbaudes lapu (noteikumu Nr.273 3.pielikums), jūrnieku ārsts novērtēs jūrnieka kvalifikācijas pretendenta veselības atbilstību noteikumu Nr.273 prasībām. Izdevumus par veselības pārbaudi apmaksās jūrnieka kvalifikācijas pretendents.  Ja jūrnieka kvalifikācijas pretendentam pēdējo sešu mēnešu laikā sniedzot veselības aprūpes pakalpojumus būs veikta redzes (ieskaitot spēju atšķirt krāsas) un dzirdes pārbaude, kā arī plaušu rentgenogramma vai arī pēdējo trīs mēnešu laikā noteikta klīniskā asins aina un veikta urīna analīze, jūrnieka kvalifikācijas pretendents būs tiesīgs minēto pārbaužu rezultātus iesniegt jūrnieku ārstam. Jūrnieku ārstam būs pienākums pieņemt un izvērtēt pārbaužu rezultātus.  Noteikumu projekts nosaka, ka noteiktās situācijās jūrnieku ārstam ir pienākums izvērtēt informāciju par jūrnieka veselības stāvokli un, ja nepieciešams, izsniegt neatbilstības deklarāciju, ja jūrnieks nav vērsies pie jūrnieku ārsta un jūrnieku ārsts konstatē, ka jūrnieka veselības stāvoklis var apdraudēt citu personu veselību vai drošību uz kuģa vai jūrnieka veselības stāvoklis neatbilst prasībām, kas noteiktas darbam uz kuģa. Jūrnieku ārsts to varēs izlemt, izvērtējot saņemto informāciju atbilstoši noteikumu Nr.273 5.pielikumam.  Noteikumu projekts nosaka, ka medicīniskajā sertifikātā nedrīkst būt dzēsumi, aizkrāsojumi, labojumi vai papildinājumi. Šāda prasība izskaidrojama ar to, ka medicīniskais sertifikāts ir starptautisks dokuments un jebkurš labojums ārvalsts kompetentajai iestādei var būt neskaidrs.  Noteikumu projekts paredz, ka medicīniskais sertifikāts vai neatbilstības deklarācija zaudē spēku, ja personai izsniegts jauns medicīniskais sertifikāts vai neatbilstības deklarācija. Šāds regulējums novērsīs situāciju, ka jūrniekam vienlaikus ir vairāki derīgi medicīniskie sertifikāti, vai ir spēkā esoša neatbilstības deklarācija un derīgs medicīniskais sertifikāts. |
| 3. | Projekta izstrādē iesaistītās institūcijas | Satiksmes ministrija, VAS „Latvijas Jūras administrācija”. |
| 4. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | | | |
| 1. | | | | Sabiedrības mērķgrupas, kuras tiesiskais regulējums ietekmē vai varētu ietekmēt | 1. VAS „Latvijas Jūras administrācija” Jūrnieku reģistra atzītie jūrnieku ārsti - 10;  2. Jūrniecības profesionālās izglītības programmas pretendenti. Šobrīd ir 7 izglītības iestādes, kas kopā īsteno 25 programmas, pēc kuru apgūšanas var saņemt jūrnieka kvalifikāciju apliecinošu dokumentu. 2016./17.mācību gadā jūrniecības profesionālās izglītības programmās tika uzņemti aptuveni 600 studenti. | | |
| 2. | | | | Tiesiskā regulējuma ietekme uz tautsaimniecību un administratīvo slogu | 1. Noteikumu projekts palielina administratīvo slogu jūrnieku ārstiem, jo nosaka kārtību, kādā veicamas veselības pārbaudes jūrnieku kvalifikācijas pretendentiem, kritērijus, pēc kādiem jūrnieku veselības pārbaudē konstatējama jūrnieku kvalifikācijas pretendentu veselības atbilstība darbam uz kuģa, un izziņas izsniegšanas kārtību.  2. Projekts palielina administratīvo slogu personām, kurām pirms ieskaitīšanas vai imatrikulācijas profesionālās izglītības programmā, pēc kuras apgūšanas var saņemt jūrnieka kvalifikāciju apliecinošu dokumentu, būs jāveic veselības pārbaude pie VAS „Latvijas Jūras administrācija” Jūrnieku reģistra atzīta jūrnieku ārsta. Veselības pārbaudes mērķis ir pārliecināties par to, vai persona ir medicīniski piemērota darbam uz kuģa izraudzītajā specialitātē, lai nākotnē novērstu gadījumus, ka personas veselības problēmas liedz pabeigt izglītības programmu un iegūt darbu jūrā, vai arī apdraud citu uz kuģa esošo personu veselību. Tādejādi ieguvums no administratīvā sloga palielināšanas ir lielāks, nekā administratīvo izmaksu slogs. | | |
| 3. | | | | Administratīvo izmaksu monetārs novērtējums | Administratīvās izmaksas gada laikā mērķgrupām nepārsniedz 200 euro. | | |
| 4. | | | | Cita informācija | Nav | | |
|  | | | | | | |  | |
| **VI. Sabiedrības līdzdalība un komunikācijas aktivitātes** | | | | | | |
| 1. | | Plānotās sabiedrības līdzdalības un komunikācijas aktivitātes saistībā ar projektu | Satiksmes ministrijas tīmekļa vietnē 2016.gada 22.augustā ievietots „Paziņojums par līdzdalības iespējām attīstības plānošanas dokumenta vai tiesību akta izstrādes procesā”. | | | |
| 2. | | Sabiedrības līdzdalība projekta izstrādē | 2016.gada 7.jūnijā notika VAS „Latvijas Jūras administrācija” Jūrnieku reģistra rīkota sanāksme par nepieciešamajiem grozījumiem normatīvajos aktos, kurā piedalījās jūrnieku ārsti un jūrniecības izglītības iestāžu pārstāvji.  Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam, sabiedrībai tika dota iespēja rakstiski sniegt viedokli par projektu tā izstrādes stadijā. | | | |
| 3. | | Sabiedrības līdzdalības rezultāti | Nav saņemti iebildumi vai priekšlikumi. | | | |
| 4. | | Cita informācija | Nav | | | |
|  | |  |  | | | |
| **VII. Tiesību akta projekta izpildes nodrošināšana un tās ietekme uz institūcijām** | | | | | | | |
| 1. | | Projekta izpildē iesaistītās institūcijas | | | Noteikumu projekta izpildi nodrošinās VAS „Latvijas Jūras administrācija” Jūrnieku reģistrs. | | |
| 2. | | Projekta izpildes ietekme uz pārvaldes funkcijām institucionālo struktūru  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | | Noteikumu projekts šo jomu neskar.  Noteikumu projekta īstenošana tiks veikta esošo cilvēkresursu ietvaros. | | |
| 3. | | Cita informācija | | | Nav | | |

*Anotācijas III, IV un V sadaļa – projekts šīs jomas neskar.*

Satiksmes ministrs                                            U.Augulis

Vīza: valsts sekretāra vietā

valsts sekretāra vietniece Dž.Innusa

08.12.2016. 08:00

1365

M.Zamaiča

VAS „Latvijas Jūras administrācija”

Juridiskā departamenta juriskonsulte

67099402, [mairita.zamaica@lja.lv](mailto:mairita.zamaica@lja.lv)